የወሎ ዩኒቨርሲቲ ግዙፍ የጥናትና ምርምር ስራዎች እየሰራ መሆኑን ገለጸ
የወሎ ዩኒቨርሲቲ ለሀገር ብሎም ለአካባቢው ማህበረሰብ ሊጠቅም የሚችል ግዙፍ ፕሮጀክት የሚሆኑ የጥናትና ምርምር ስራዎች እየሰራ መሆኑን ገለጸ፡፡የዩኒቨርስቲው የምርምርና ማህበረሰብ አገልግሎት ምክትል ፕሬዝደንት ዶ/ር ፋሪስ ኃይሉ  ለአካባቢው ማህበረሰብ ብሎም ለሀገር የሚጠቅም፣ የአካባቢው ማህበረሰብን ፍላጎት በመንተራስና  ጥያቄ በመቀበል ግዙፍ ፕሮጀክት የሆኑ የጥናትና ምርምር ስራዎች ለመስራት እንቅስቃሴ ላይ መሆኑን ተናግረዋል፡፡በመርምር ስራው ከኮሌጆቹ ምሁራን 175  ንድፈ ሃሳቦች  ቀርቦ 103 የሚሆኑት የተመረጡ ሲሆን፣ 30 የጥናትና ምርምር ስራዎች ለሴት ተመራማሪዎች እንደተሰጠ ዶ/ር ፋሪስ ገልፀዋል፡፡ዩኒቨርስቲው የኮቪድ-19 ወረርሽኝ ላይም ከአካባቢው የባህል መድሃኒት አዋቂዎች ጋር በመሆን ምርምር እያደረገ መሆኑን የተናገሩት ምክትል ፕሬዝዳንቱ፣ በምርምሩ አበረታች ውጤት መገኘቱንና ቀጣይ ደረጃዎችን ለመሞከር አሁን ባለው ሁኔታ በዩኒቨርስቲው አቅም ስለማይቻል አዲስ አበባ ከሚገኙ ተቋማት ጋር ለመስራት እየተነጋገርን ነው ሲሉ አስረድተዋል፡፡ዩኒቨርሲቲው ባለፉት 10 አመታት የሰራቸው 500 የምርምርና የጥናት ስራዎች ያመጣቸውን ለውጦችና የነበረባቸውን ጉድለት በማጥናት ላይ መሆኑንም አስታውቀዋል፡፡የጥናትና ምርምሮቹ ለማህበረሰቡ ብሎም ለሀገር ምን  ውጤት አመጡ፤ ምንስ ክፍተት ነበረባቸው የሚለውንም ለማወቅ 10 የጥናት ወረቀቶች ቀርበው 3 የሚሆኑት መመረጣቸውን ጠቁመዋል፡፡የወሎ ዩኒቨርስቲ በደቡብ ወሎ፣ በደሴ ከተማና በኦሮሞ ቢሔረሰብ አስተዳደር ዞን በግብርና በጤና እና ምግብ ዋስትና ለማረጋገጥ በርካታ ስራዎች መስራቱን የተገለጸ ሲሆን፣ የልጅ እያሱ የሰላም፣ የዴሞክራሲና የልማት ተቋም በኩል ማህበረሰቡን በማቀራረብ ማህበራዊ አገልግሎቱን እየተወጣ መሆኑም ተገልጿል፡፡(በምንይሉ ደስይበለው)